100 renosterhorings, tierkarkasse op Noordwes-plaas gevindArgieffoto (Foto: Nel Botha/Pixabay) Polisiebeamptes in Noordwes het beslag gelê op jaggewere, 100 renosterhorings, tierkarkasse en Amerikaanse dollar op ŉ plaas in Hartbeesfontein. Brig. Sabata Mokgwabone, woordvoerder van die polisie, het gesê drie persone is aanvanklik Dinsdag in hegtenis geneem op aanklag van die onwettige besit van vuurwapens en ammunisie op ‘n plaas naby Klerksdorp ná hulle ŉ wenk ontvang het. Die polisie het hier beslag gelê op vier ongelisensieerde vuurwapens en vermoedelik ŉ tiervel. “Die ondersoek het die polisie gelei na nóg ŉ plaas in Hartbeesfontein waar nog twee verdagtes aangekeer is. Hier is ook beslag gelê op onwettige vuurwapens en 708 patrone. Die polisie het op die plaas in Hartbeesfontein beslag gelê op die 100 renosterhorings, vier tierkarkasse en Amerikaanse dollar ter waarde van R45 900. Die verdagtes sal na verwagting Donderdag in die Klerksdorp-landdroshof verskyn.